CELEX: 32020R1255
Language: hu
Date: 2020-09-07 00:00:00
Title: A Bizottság (EU) 2020/1255 rendelete (2020. szeptember 7.) az 1881/2006/EK rendeletnek a hagyományosan füstölt húsban és húskészítményekben, valamint a hagyományosan füstölt halban és halászati termékekben előforduló policiklikus aromás szénhidrogének (PAH-k) felső határértékei, valamint az italok elkészítéséhez használt növényi eredetű élelmiszerporokban előforduló PAH-k felső határértékének meghatározása tekintetében történő módosításáról (EGT-vonatkozású szöveg)

8.9.2020   
               
               
                  HU
               
               
                  Az Európai Unió Hivatalos Lapja
               
               
                  L 293/1
               
            
         A BIZOTTSÁG (EU) 2020/1255 RENDELETE
         (2020. szeptember 7.)
         az 1881/2006/EK rendeletnek a hagyományosan füstölt húsban és húskészítményekben, valamint a hagyományosan füstölt halban és halászati termékekben előforduló policiklikus aromás szénhidrogének (PAH-k) felső határértékei, valamint az italok elkészítéséhez használt növényi eredetű élelmiszerporokban előforduló PAH-k felső határértékének meghatározása tekintetében történő módosításáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az élelmiszerekben előforduló szennyező anyagok ellenőrzésére vonatkozó közösségi eljárások megállapításáról szóló, 1993. február 8-i 315/93/EGK tanácsi rendeletre (1) és különösen annak 2. cikke (3) bekezdésére,
         mivel:
         
                     (1)
                  
                  
                     Az 1881/2006/EK bizottsági rendelet (2) felső határértékeket határoz meg az élelmiszerekben, ezen belül pedig a füstölt húsban és húskészítményekben, valamint a füstölt halban és halászati termékekben előforduló policiklikus aromás szénhidrogének (a továbbiakban: PAH-k) tekintetében.
                  
               
                     (2)
                  
                  
                     Az említett rendelet szerint a PAH-k felső határértékeit a helyes előállítási, illetve mezőgazdasági/halászati gyakorlat alapján észszerűen elérhető legalacsonyabb szinten kell megállapítani. A füstölt halra és a füstölt húsra vonatkozó 2011-es adatok tanúsága szerint alacsonyabb felső határértéket is el lehetett érni. Ehhez ugyanakkor esetenként a füstölési technológia módosítására volt szükség. Ezért a füstölt hús és húskészítmények, valamint a füstölt hal és halászati termékek esetében egy hároméves átmeneti időszakot biztosítottak az alacsonyabb felső határértékek 2014. szeptember 1-jével történő alkalmazását megelőzően.
                  
               
                     (3)
                  
                  
                     Mindazonáltal 2014-ben megállapították, hogy Írországban, Spanyolországban, Horvátországban, Cipruson, Lettországban, Lengyelországban, Portugáliában, Romániában, a Szlovák Köztársaságban, Finnországban, Svédországban és az Egyesült Királyságban helyes füstölési gyakorlatok alkalmazása ellenére sem tudták elérni az alacsonyabb PAH-szinteket egyes hagyományosan füstölt húsoknál és húskészítményeknél, Írországban, Lettországban, Romániában, Finnországban, Svédországban és az Egyesült Királyságban pedig bizonyos hagyományosan füstölt halaknál és halászati termékeknél. Ezekben az esetekben a füstölési gyakorlatok alacsonyabb felső PAH-határértékekhez igazítása nem volt megvalósítható az élelmiszer érzékszervi jellemzőinek jelentős megváltoztatása nélkül.
                  
               
                     (4)
                  
                  
                     A fenti megfontolások alapján, valamint az 1881/2006/EK rendelet 7. cikkének (6) és (7) bekezdése alapján az érintett tagállamok számára ideiglenes eltérést engedélyeztek a 2014. szeptember 1-jétől alkalmazandó alacsonyabb felső PAH-határértékek alkalmazásától az olyan hagyományosan füstölt hús és húskészítmények, és/vagy hagyományosan füstölt hal és halászati termékek forgalomba hozatala esetében, amelyeket a területükön füstöltek és a területükön történő fogyasztásra szántak. E füstölt termékekre továbbra is a 2014. szeptember 1. előtti felső határértékek alkalmazandók. Az említett eltérés általánosan vonatkozott minden füstölt húsra és húskészítményre, és/vagy füstölt halra és halászati termékre, és nem tért ki az élelmiszerek konkrét megnevezésére.
                  
               
                     (5)
                  
                  
                     Az 1881/2006/EK rendelet 7. cikkének (6) és (7) bekezdésével összhangban az érintett tagállamok továbbra is figyelemmel kísérték az említett termékekben előforduló PAH-k jelenlétét, és programok kidolgozásával segítették a helyes füstölési gyakorlatok lehetőség szerinti alkalmazását. 2018-ban újraértékelték a helyzetet az érintett tagállamok által szolgáltatott részletes információk alapján, beleértve a hagyományosan füstölt húsban és hústermékekben, valamint a hagyományosan füstölt halban és halászati termékekben előforduló PAH-k nyomonkövetésére vonatkozó adatokat, továbbá a helyes füstölési gyakorlatok alkalmazására és az érzékszervi jellemzők megváltozásaira vonatkozó információkat is. A benyújtott információk részletes értékelését követően arra a következtetésre jutottak, hogy Írország, Spanyolország, Horvátország, Ciprus, Lettország, Lengyelország, Portugália, a Szlovák Köztársaság, Finnország és Svédország bizonyos hagyományosan füstölt húsai és húskészítményei és Lettország, Finnország és Svédország egyes hagyományosan füstölt halai és halászati termékei esetében az alacsonyabb PAH-szintek nem érhetők el a füstölési gyakorlatoknak a gazdasági észszerűség és megvalósíthatóság határán belüli módosításával anélkül, hogy ne vesznének el a termékek jellegzetes érzékszervi jellemzői. Ezért ezekben a tagállamokban bizonyos hagyományosan füstölt hús és húskészítmények, illetve hagyományosan füstölt hal és halászati termékek helyi előállítása és fogyasztása tekintetében határozatlan idejű eltérést kell engedélyezni.
                  
               
                     (6)
                  
                  
                     Megállapítást nyert továbbá, hogy egyes, italok elkészítéséhez használt növényi eredetű élelmiszerporoknak a nem megfelelő szárítási gyakorlatok miatt magas a PAH-tartalma. Mivel a PAH-k genotoxikus karcinogének, az emberi egészség magas szintű védelmének biztosítása érdekében meg kell határozni az ilyen porokban előforduló PAH-k helyes szárítási gyakorlatok alkalmazása mellett elérhető felső határértékét.
                  
               
                     (7)
                  
                  
                     Az 1881/2006/EK rendeletet ezért ennek megfelelően módosítani kell.
                  
               
                     (8)
                  
                  
                     Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,
                  
               ELFOGADTA EZT A RENDELETET:
         
            1. cikk
            Az 1881/2006/EK rendelet módosításai
            Az 1881/2006/EK rendelet a következőképpen módosul:
            
                        1.
                     
                     
                        A 7. cikk (6) és (7) bekezdésének helyébe a következő szöveg lép:
                        
                           „(6)   Az 1. cikktől eltérve a következő tagállamok engedélyezhetik a területükön füstölt és a területükön történő fogyasztásra szánt olyan hagyományosan füstölt hús és húskészítmények forgalomba hozatalát, amelyek PAH-szintje meghaladja a melléklet 6.1.4. pontjában meghatározott értékeket, amennyiben az említett termékek megfelelnek a 2014. szeptember 1-je előtt alkalmazandó felső határértékeknek, azaz a benzo(a)pirén esetében az 5,0 μg/kg, a benzo(a)pirén, a benz(a)antracén, a benzo(b)fluorantén és a krizén összmennyiségét tekintve pedig a 30,0 μg/kg értéknek:
                           
                                       —
                                    
                                    
                                       Írország, Horvátország, Ciprus, Spanyolország, Lengyelország és Portugália: hagyományosan füstölt hús és húskészítmények,
                                    
                                 
                                       —
                                    
                                    
                                       Lettország: hagyományosan füstölt sertéshús, forrón füstölt csirkehús, forrón füstölt kolbász és forrón füstölt vadhús,
                                    
                                 
                                       —
                                    
                                    
                                       Szlovák Köztársaság: sózott, hagyományosan füstölt hús, hagyományosan füstölt szalonna, hagyományosan füstölt kolbász (klobása), ahol a „hagyományosan füstölt” a füstölőházban, fa (farönk, fűrészpor, faapríték) égetésével történő füstképzést jelenti,
                                    
                                 
                                       —
                                    
                                    
                                       Finnország: hagyományosan forrón füstölt hús és húskészítmények,
                                    
                                 
                                       —
                                    
                                    
                                       Svédország: izzó fa vagy egyéb növényi anyag fölött füstölt hús és húskészítmények.
                                    
                                 Az említett tagállamok és az érintett élelmiszer-vállalkozók továbbra is figyelemmel kísérik a PAH-k jelenlétét az e bekezdés első albekezdésében említett, hagyományosan füstölt húsban és húskészítményekben, és biztosítják, hogy lehetőség szerint a helyes füstölési gyakorlatok kerüljenek alkalmazásra, a termékek jellegzetes érzékszervi jellemzőinek elvesztése nélkül.
                        
                        
                           (7)   Az 1. cikktől eltérve a következő tagállamok engedélyezhetik a területükön füstölt és a területükön történő fogyasztásra szánt olyan hagyományosan füstölt hal és halászati termékek forgalomba hozatalát, amelyek PAH-szintje meghaladja a melléklet 6.1.5. pontjában meghatározott értékeket, amennyiben az említett füstölt termékek megfelelnek a 2014. szeptember 1-je előtt alkalmazandó felső határértékeknek, azaz a benzo(a)pirén esetében az 5,0 μg/kg, a benzo(a)pirén, a benz(a)antracén, a benzo(b)fluorantén és a krizén összmennyiségét tekintve pedig a 30,0 μg/kg értéknek:
                           
                                       —
                                    
                                    
                                       Lettország: hagyományosan forrón füstölt hal,
                                    
                                 
                                       —
                                    
                                    
                                       Finnország: hagyományosan forrón füstölt kisméretű halak és kisméretű halakból készült, hagyományosan forrón füstölt halászati termékek,
                                    
                                 
                                       —
                                    
                                    
                                       Svédország: izzó fa vagy egyéb növényi anyag fölött füstölt hal és halászati termékek.
                                    
                                 Az említett tagállamok és az érintett élelmiszer-vállalkozók továbbra is figyelemmel kísérik a PAH-k jelenlétét az e bekezdés első albekezdésében említett, hagyományosan füstölt halban és halászati termékekben, és biztosítják, hogy lehetőség szerint a helyes füstölési gyakorlatok kerüljenek alkalmazásra, a termékek jellegzetes érzékszervi jellemzőinek elvesztése nélkül.”
                        
                     
                  
                        2.
                     
                     
                        A melléklet az e rendelet mellékletében foglaltaknak megfelelően módosul.
                     
                  
         
            2. cikk
            Az e rendelet mellékletében felsorolt és az e rendelet hatálybalépése előtt jogszerűen forgalomba hozott élelmiszerek 2021. március 28-ig forgalomban maradhatnak.
         
         
            3. cikk
            Hatálybalépés és alkalmazás
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2020. szeptember 7-én.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 37., 1993.2.13., 1. o.
         
         
            (2)  A Bizottság 1881/2006/EK rendelete (2006. december 19.) az élelmiszerekben előforduló egyes szennyező anyagok felső határértékeinek meghatározásáról (HL L 364., 2006.12.20., 5. o.).
      
      
         
            MELLÉKLET
            Az 1881/2006/EK rendelet mellékletének 6. szakasza a 6.1.15. pont („Szárított fűszerek a kardamom és a füstölt Capsicum spp. kivételével”) után a következő bejegyzéssel egészül ki:
            
               
                           „6.1.16.
                        
                        
                           Italok elkészítéséhez használt növényi eredetű élelmiszerporok a 6.1.2. és a 6.1.11. pontban említett termékek kivételével  (*1)
                           
                        
                        
                           10,0
                        
                        
                           50,0
                        
                     
            
               (*1)  Az italok elkészítése italokba keverendő, finomra őrölt porok használatát jelenti.”